Lover Carlsen æresmedlemsskap etter VM-bragden
- Jeg har vel egentlig bare surret litt med papirene så langt, men nå skal vi få gjort Magnus Carlsen til æresmedlem så fort som mulig, avslører sjakkpresident Jøran Aulin-Jansson overfor VG. Bakgrunn: Carlsen forsvarte VM-tittelen! Utnevnelsen kommer til å skje neste år, ikke lenge etter kongressen til Norges Sjakkforbund, der æresmedlemsskapet kommer til å være på agendaen når den finner sted i begynnelsen av juli, opplyser han videre. - Jeg skulle ønske vi kunne gjort mer, men det er den høyeste utmerkelsen vi har. Men det er viktig at Magnus føler at vi setter pris på ham, for det gjør vi virkelig, forteller han videre. Bildespesial: Se VM-kampen i bilder. - Det er fortjent, og den utmerkelsen tror jeg til og med at jeg har. Da slipper han å betale medlemskontigenten, sier Simen Agdestein når VG opplyser han om det. Agdestein, som er ranket som Norges tredje beste sjakkspiller, mener at årets VM-bragd er større enn fjorårets. Send din gratulasjon til Magnus Carlsen her! - Det største var nok å kuppe tittelen. Nå var han favoritt, og jo flere slike matcher han vinner, jo mer og mer erfaring får han. Fremover tror jeg at vi vil få noen som ikke har erfaring fra før av, og jeg tror Magnus kan sitte i mange år, sier han. Det er sjakkpresidententen enig i. - Dette var kjempestort! Vi i Norge begynner å bli litt bortskjemte, og på sett og vis hadde man forventet det, men det Magnus gjorde i år var bedre enn i fjor. Anand var både bedre og tøffere enn forrige gang, sier Aulin-Jansson. Sportsblogg fra Sotsji:- 600 mill. spiller sjakk. Magnus er den beste. Igjen. Magnus Carlsen har nå vunnet verdensmestertittelen i sjakk to ganger på rad, og er nå halvveis til Anands fire på rad. - Jeg tror han kan holde den i mange år, og det er som jeg pleier å si: Magnus er en rakett som ikke har begynt å endre bane annet enn oppover. Han virker nesten uovervinnelig, og det er ingen som er i nærheten av å ha prestert slik som Magnus har gjort de siste årene, sier Aulin-Jansson. Magnus Carlsen er langt fra den eneste som har vunnet verdensmestertittelen to ganger på rad, men vestlige sjakkspillere har ikke hatt for vane å gjøre akkurat det. Sist det skjedde var i 1937, da franske Alexander Alekhine vant sin tredje tittel på rad. - Han er den første vestlige spilleren etter krigen som har forsvart tittelen. Mange har slitt med å remotivere seg etter å ha tatt tittelen, så dette er en veldig stor prestasjon. Vi kan se starten på en lang periode der han dominerer, sier Hans Olav Lahlum - Hvem kan vippe ham av pinnen? - Det er nok Fabiano Caruana, som nå har seilt opp som en klar nummer to på verdensrankingen og som er drømmematchen man driver å snakker om, sier Lahlum. - Men nå som det er VM-matcher som avgjør, der man bare møter én motstander og ikke flere, tror jeg han kan sitte mange ganger. Det blir veldig vanskelig å slå ham, fortsetter Lahlum. Han tror årets VM-kamp vil huskes for at Carlsen forsvarte tittelen og at Anand, som man ikke forventet skulle sitte på motsatt side av bordet etter inderens tap i fjor, kom tilbake og leverte så godt som han gjorde. Også Simen Agdestein synes årets VM-kamp holdt et særdeles høyt nivå. - Alle partiene var åpningsteoretiske interessante, og jeg synes det var gjennomgående høyt nivå. Ofte er det kjedelige partier i løpet av slike kamper, men her var alt interessant hele veien, og det var veldig høyt nivå. - Er det den VM-kampen med høyest nivå som du kan huske? - Ja, det er godt mulig. Kasparov-Karpov-kampene var jo fantastiske, men da var det en del kjedelige partier også. Her var alt interessent og det var veldig få tabber. Anands tabbe i dag, da han tapte mot Carlsen i parti to og de to bukkene da Magnus Carlsen slo Anand er vel de eneste, sier han.
Sjakkpresident Jøran Aulin-Jansson skulle gjerne lokket med mer, men lover å gi Magnus Carlsen (23) æresmedlemsskap i Norges Sjakkforbund så fort som mulig.